
Na temelju članka 6. stavka 2. Zakona o zakupu i kupoprodaji poslovnoga prostora («Narodne novine» broj 125/11., 64/15, 112/18 i 123/24) i članka 30. Statuta Općine Podstrana ( Službeni glasnik Općine Podstrana broj 7/21, 21/21, 04/23, 12/25) Općinsko vijeće Općine Podstrana na ____ sjednici održanoj dana __________ 2026. godine donosi sljedeću


ODLUKU
o uvjetima i postupku javnog natječaja za davanje u zakup poslovnog prostora

Članak 1.
Ovom Odlukom određuju se uvjeti i postupak davanja u zakup poslovnog prostora u vlasništvu Općine Podstrana.

Članak 2.
Poslovni prostor u vlasništvu Općine Podstrana daje se u zakup putem javnog natječaja.

Javni natječaj raspisuje općinski načelnik.

Javni natječaj mora sadržavati :
- podatke o poslovnom prostoru koji se daje u zakup (adresa, položaj u zgradi, oznaka čestice zgrade, korisna površina), 
- vrstu poslovne aktivnosti koja se u poslovnom prostoru može obavljati, 
- početni iznos mjesečne zakupnine, 
- vrijeme za koje se poslovni prostor daje u zakup, 
- iznos jamčevine i broj računa na koji se uplaćuje, 
- rok za podnošenje ponude, 
- naziv i adresu tijela kojem se ponuda podnosi, 
- vrijeme (dan i sat) kad se poslovni prostor može pregledati, 
- odredbu o nemogućnosti sudjelovanja pravne ili fizičke osobe koja ima dospjelu nepodmirenu obvezu prema državnom proračunu i Općini Podstrana, osim ako je sukladno posebnim propisima odobrena odgoda plaćanja navedenih obveza, pod uvjetom da se fizička ili pravna osoba pridržava rokova plaćanja, 
- posebne uvjete za vanjsko i unutarnje uređenje prostora, 
- ostale posebne uvjete natječaja.

Natječaj se objavljuje na mrežnoj stranici Općine Podstrana, a obavijest o raspisanom natječaju objavljuje se u lokalnom dnevnom tisku.

Rok za dostavu ponuda iznosi najmanje 8 dana, računajući od objave obavijesti o natječaju u lokalnom dnevnom tisku.

Iznimno od odredbe stavka 1. ovoga članka ugovor o zakupu poslovnog prostora sklapa se bez javnog natječaja u slučajevima propisanim Zakonom o zakupu i kupoprodaji poslovnog prostora.



Članak 3.
Početni iznos zakupnine za poslovni prostor u vlasništvu Općine Podstrana za koji se provodi javni natječaj radi davanja u zakup određuje se sukladno procjembenom elaboratu tržišne vrijednosti zakupa koji će za potrebe provedbe natječaja pribaviti upravni odjel nadležan za upravljanje općinskom imovinom, i koji ne smije biti stariji od 30 dana od dana raspisivanja natječaja.

Članak 4.
Prije raspisivanja javnog natječaja općinski načelnik, posebnom odlukom imenuje Povjerenstvo za provedbu javnog natječaja u sastavu od 3 člana (u daljnjem tekstu: Povjerenstvo).

Povjerenstvo iz stavka 1. ovog članka koordinira pripremu i provođenje postupka javnog natječaja za davanje u zakup poslovnog prostora, a osobito:
- priprema tekst javnog natječaja,
- otvara ponude i sudjeluje u postupku pregleda i ocjene ponuda,
- daje prijedlog odluke o odabiru najpovoljnije ponude općinskom načelniku 
- obavlja ostale poslove u vezi s provedbom javnog natječaja.


Članak 5.
Javni natječaj se provodi putem prikupljanja pisanih ponuda.

Ponuda na javni natječaj mora sadržavati:
- popunjen obrazac zahtjeva sa sljedećim obveznim podacima o ponuditelju: ime i prezime/naziv tvrtke/obrta, OIB, adresa, kontakt, IBAN br. ponuditelja radi povrata jamčevine,
- izvadak iz sudskog, obrtnog, strukovnog ili drugog odgovarajućeg registra koji se vodi u državi članici njegovog poslovnog nastana kojim se dokazuje da je registriran za djelatnost za koju se prijavljuje na natječaj, ne starije od 30 dana od dana objave ovog natječaja
- oznaku poslovnog prostora za koji se podnosi ponuda,
- dokaz o uplati jamčevine,
- visinu ponuđene mjesečne zakupnine,
- tražene dokaze sposobnosti,
- druge podatke i isprave tražene javnim natječajem.

Ponude na natječaj dostavljaju se poštom ili neposredno predajom na urudžbeni zapisnik, u zatvorenim omotnicama.

Članak 6.
Nakon isteka roka za dostavu ponuda, Povjerenstvo provodi javno otvaranje ponuda. Ponude se otvaraju redoslijedom zaprimanja te se utvrđuje tko je ponuditelj i iznos ponuđene zakupnine, dok će se pregled pristiglih ponuda u smislu njihove ispravnosti i potpunosti utvrditi u postupku pregleda i ocjene ponuda

Po provedenom postupku pregleda i ocjene ponuda Povjerenstvo formira rang listu ponuditelja te općinskom načelniku predlaže donošenje odluku o odabiru, odnosno poništenju javnog natječaja.

Zapisnik o javnom otvaranju ponuda te zapisnik o pregledu i ocjeni ponuda potpisuju članovi Povjerenstva i zapisničar, ukoliko ga je bilo.

Nepravovremene i nepotpune ponude, kao i ponude uz koje nije priložen dokaz o uplaćenoj jamčevini neće se razmatrati.

Članak 7.
Najpovoljnijom ponudom smatrat će se ona ponuda koja uz ispunjenje uvjeta iz natječaja sadrži i najviši iznos zakupnine.

Ukoliko dvije ili više ponuda, koje ispunjavaju uvjete iz natječaja, sadrže jednaki najviši iznos zakupnine, najpovoljnijom ponudom smatrati će se ona koja je ranije zaprimljena u pisarnicu Općine Podstrana.

Odluku o odabiru najpovoljnije ponude, odnosno odluku o poništenju javnog natječaja, donosi općinski načelnik u roku od 30 dana od isteka roka za dostavu ponuda.

Odluka iz stavka 3. ovog članka dostavlja se svim ponuditeljima iz javnog natječaja.


Članak 8.
Pravo prednosti na sklapanje ugovora o zakupu imaju osobe određene zakonom kojim se uređuju prava hrvatskih branitelja iz Domovinskog rata i članova njihovih obitelji ako kumulativno ispune sljedeće uvjete:
· da su se u svojoj prijavi na natječaj za navedeni prostor pozvali na pravo prvenstva
· da ispunjavaju uvjete iz natječaja i uvjete iz Zakona o zakupu i kupoprodaji poslovnoga prostora 
· da prihvate najviši ponuđeni iznos zakupnine.

Osobe koje ostvaruju pravo prednosti i udovoljile su svim uvjetima iz natječaja dužne su u roku od 8 dana od dana primitka obavijesti o odabiru najpovoljnije ponude, javnobilježnički ovjerenom Izjavom očitovati se prihvaćaju li pravo prvenstva na sklapanje ugovora o zakupu pod uvjetima iz najpovoljnije ponude. Smatra se da je Izjava dana u roku ako je stigla prije isteka naprijed navedenog roka na adresu Općine Podstrana, a ako je Izjava upućena poštom preporučeno, dan predaje na pošti smatra se kao dan predaje Izjave Općini Podstrana. Ukoliko se ponuditelj koji ostvaruje pravo prednosti ne očituje u zadanom roku, smatrat će se da ne želi koristiti pravo prvenstva na zaključenje ugovora o zakupu.


Članak 9.
S ponuditeljem čija je ponuda odabrana kao najpovoljnija, zaključiti će se ugovor o zakupu poslovnog prostora pod uvjetima i na način određen Zakonom i ovom Odlukom.

Ako ponuditelj iz stavka 1. ovog članka u roku od 15 dana od dana primitka obavijesti o izboru najpovoljnije ponude ne pristupi zaključenju ugovora o zakupu, smatrat će se da je odustao od ponude te gubi pravo na povrat jamčevine.

Članak 10.
Odredbe ove Odluke ne primjenjuju se na slučajeve privremenog korištenja poslovnog prostora ili dijela poslovnog prostora radi održavanja sajmova, priredaba, predavanja, izložbi, savjetovanja, ili u druge slične svrhe, a čije korištenje ne traje duže od 30 dana, odnosno čije korištenje ne traje duže od šest mjeseci ako se prostor koristi u svrhe skladištenja ili čuvanja robe.

Članak 11.
Ova Odluka stupa na snagu osmog dana od dana objave u „Službenom glasniku Općine Podstrana”.

PREDMET: Obrazloženje prijedloga Odluke o uvjetima i postupku javnog natječaja za davanje u zakup poslovnog prostora


Pravni temelji za donošenje Odluke o zakupu i kupoprodaji poslovnoga prostora su članak 6. stavak 8. Zakona o zakupu i kupoprodaji poslovnoga prostora (Narodne novine 125/11, 64/15 112/18, 123/24) koji propisuje da se uvjeti i postupak natječaja određuju u skladu s odlukom Ministarstva državne imovine, županijske skupštine, Gradske skupštine Grada Zagreba, odnosno gradskoga ili općinskoga vijeća te članak 30. Statuta Općine Podstrana (Službeni glasnik Općine Podstrana broj 7/21, 21/21, 04/23, 12/25) koji propisuje da Općinsko vijeće donosi odluke i druge opće akte kojima se uređuju pitanja iz samoupravnog djelokruga Općine Podstrana

Prijedlogom odluke o uvjetima i postupku javnog natječaja za davanje u zakup poslovnoga prostora uređuju se uvjeti i postupak za davanje u zakup poslovnoga prostora u vlasništvu Općine Podstrana.

Općina Podstrana u svojem vlasništvu ima manji broj poslovnih prostora za koje su zaključeni (solemnizirani) višegodišnji ugovori o zakupu, po provedenim javnim natječajima i u sadržaju kako je određeno Zakonom o zakupu i kupoprodaji poslovnog prostora, pa se ovom Odlukom kao općim aktom za buduće zakupne odnose uređuju uvjeti i postupak davanja prostora u zakup.

